送韓宗弼
作者：蘇轍
朝代：宋

paragraphs: 大野將凍河水微，慨然臨流送將歸。
登舟上帆手一揮，脫棄朋友如敝衣。
我來三見芳草腓，來時同寮今已非。
念昔相從未嘗違，西湖幽遠人事稀。
青蓮紫芡傾珠璣，白魚掉尾黄鼈肥。
客醉將起命闔扉，方橋月出風露霏。
星河下照摇清輝，喧呼笑語相嘲譏。
歲月一逝空長欷，交遊去盡將誰依。
君家漢代平與韋，藹然令德傳餘徽。
鳴鳩著地鴻高飛，安得久此同縶鞿。